Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2003/C 246/06)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB (x) BGB ( )

Nationalt sagsnummer: 97

1. Medlemsstatens ansvarlige myndighed Navn: Subdirección General de Sistemas de Calidad Diferenciada - Dirección General de Alimentación - Secretaría General de Agricultura y Alimentación del Ministerio de Agricultura, Pesca y Alimentación de España

Adresse: Paseo de la Infanta Isabel, 1, E-28071 Madrid

Tlf. (34) 913 47 53 94

Fax (34) 913 47 54 10.

2. Ansøgende sammenslutning 2.1. Navn: a) Cooperativa Agrícola Sant Bartomeu

b) Mateu-Mairata, SL

c) Distribuidora Alimentaria Mallorquina, SA

d) José Campins Reynés

2.2. Adresse: a) Ctra. Fornalutx, 8 - E-07100 Sóller (Mallorca)

b) C/ Ses escoles, 4 - E-07314 Selva (Mallorca)

c) C/ Gremi Sabaters, 72 - E-07009 Palma de Mallorca

d) C/ Arnau Tugores, 1 - E-07360 Lloseta (Mallorca)

2.3. Sammensætning: Producent/forarbejdningsvirksomhed (x) andet ( ).

3. Produktets art ekstra jomfruolie - Kategori 1.5 i bilag II til traktaten

4. Varespecifikation (Sammenfatning af betingelserne i artikel 4, stk. 2)

4.1. Navn: "Aceite de Mallorca" eller "Aceite mallorquín" eller "Oli de Mallorca" eller "Oli mallorquí"

4.2. Beskrivelse: Ekstra jomfruolie fremstillet af frugten Olea Europea L, af mallorcinske sorter eller Empeltre, Arbequina og Picual. Olieudvindingen sker mekanisk eller med andre fysiske metoder, som sikrer, at man bevarer råvarens smag, aroma og egenskaber.

Fysiske og kemiske egenskaber for olivenolie med den beskyttede oprindelsesbetegnelse "Aceite de Mallorca":

- Syreindhold: maksimum 0,8°

- Peroxidtal: maksim. 18 meq O2/kg (20 meq O2/kg for olier, som bliver i oliemøllen indtil oktober)

- Absorptionskoefficient (K270): maksimum 0,20

- Vandindhold: maksimum 0,1 %

- Urenheder: maksimum 0,1 %.

"Aceite de Mallorca" har nogle helt karakteristiske organoleptiske egenskaber. Der skelnes mellem to typer olie: frutado (frugtagtig) og dulce (mild). Ved smagning af frutado-olien dominerer mandelnuancer og mild og frugtagtig oliven. Denne olie er kun meget lidt pikant og bitter og har intet præg af surhed. De karakteristiske egenskaber ved aceite dulce er, at den er mild og kun meget lidt pikant eller bitter, og at man kun lige kan fornemme nuancer af mandel, frugtagtig oliven, grønne modne æbler og anden frugt.

"Aceite de Mallorca's" farve varierer mellem gylden og grøngul afhængigt af høsttidspunktet.

4.3. Geografisk område: Olivendyrknings- og forarbejdningsområdet omfatter alle kommuner på Mallorca, som er en del af den selvstyrende region Balearerne.

Olien aftappes ligeledes i dette område.

4.4. Bevis for oprindelse: De oliven, der sendes til forarbejdning i oliemøllerne, er af de godkendte sorter og fra olivenlunde, der er opført i tilsynsrådets register over olivenlunde. Tilsynsrådet fører kontrol med de pågældende olivenlunde.

Presningen af olivenerne og udvindingen af olie finder sted i møller, der er opført i registeret over oliemøller.

Den fremstillede olie underkastes en række fysiske, kemiske og organoleptiske analyser, og det er kun den olie, der godkendes i forbindelse hermed, som kan sælges med den beskyttede oprindelsesbetegnelse. Den nummererede kontroletiket, der udstedes af kontrolinstansen, garanterer, at olie, der sælges med oprindelsesbetegnelsen for Mallorca, opfylder varespecifikationens krav.

Olien oplagres og aftappes i registrerede oliemøller og aftapningsvirksomheder med passende faciliteter, der sikrer, at oliens kvaliteter bevares bedst muligt.

Tilsynsrådet gennemfører jævnligt kontrol for at sikre, at produkterne er fremstillet i overensstemmelse med varespecifikationen.

4.5. Fremstillingsmetode: Olivenlundene på Mallorca er hovedsagelig beliggende i bjergene - på terrasser i meget kuperet terræn. Terassedyrkningen er typisk for øen, og den gør det muligt at holde på jorden og udnytte det meget ujævne terræn. Andre fordele ved terrasserne er, at de muliggør en maksimal udnyttelse af nedbøren og begrænser erosionen.

På Mallorca kombinerer man hyppigt olivendyrkningen med opdræt i olivenlundene af den lokale mallorcinske fårerace, som både sørger for at holde ukrudtet nede og leverer den nødvendige naturlige gødning til træerne.

Når olivenerne har nået en passende modenhed, høstes de enten ved plukning direkte fra træerne ved, at der slås på træerne med kæppe eller ved, at træerne rystes. Den efterfølgende transport finder sted efter særlige retningslinjer, som forhindrer beskadigelse af olivenerne.

Olivenerne opbevares i særligt indrettede oliemøller. Opbevaringstemperaturen overstiger ikke 25 graders varme. Dette sammenholdt med den begrænsede opbevaringstid for olivenerne sikrer, at deres kvalitet ikke forringes forud for fremstillingen af olien.

Der går maksimalt 48 timer fra høst af et olivenparti til udvinding af olie. Frugterne underkastes mekaniske processer omfattende følgende arbejdsgange: presning af oliven, blanding af frugtmasse (maksimal temperatur: 28 grader), faseadskillelse og oplagring. Når olien er færdigfremstillet, foretages der evaluering og klassificering af produktet.

Aftapningen skal iht. den ansøgende sammenslutning finde sted i det afgrænsede geografiske område. Det er vigtigt, at aftapningen finder sted i dette område for at:

- Garantere sporbarhed og sikre kontrol: Det geografiske område under tilsynsrådet for betegnelsen "Aceite de Mallorca", som er et kontrol- og certificeringsorgan, er begrænset til øen Mallorca. Den gældende kontrol- og certificeringsordning gør det muligt at garantere oprindelsen og sporbarheden for "Aceite de Mallorca", når den aftappes på øen.

Hvis man tillod aftapning uden for det afgrænsede geografiske område, ville der være risiko for sammenblanding med olier hidrørende fra andre områder.

- Bevare Mallorca-olivenoliens typiske egenskaber og opretholde kvaliteten: Det forhold, at aftapningen finder sted i det afgrænsede geografiske område bidrager på afgørende vis til beskyttelsen af oliens særlige egenskaber og opretholdelsen af kvaliteten. Dette skyldes, at det er producenterne selv og oprindelsesbetegnelsens kontrolinstans, der dels varetager gennemførelsen og kontrollen med efterlevelsen af de gældende regler vedrørende transport og aftapning af olien, dels er i besiddelse af den knowhow og de teknikker, der er nødvendige for at garantere den korrekte behandling og håndtering af "Aceite de Mallorca".

Hvis dette ikke var tilfældet ville den nødvendige lange søtransport af "Aceite de Mallorca" til områder uden for produktionsområdet indebære en vis risiko for forringelse af produktets endelige kvalitet og særlige organoleptiske egenskaber.

4.6. Tilknytning Historisk

Olivendyrkningen på Mallorca har en meget lang historie.

Der findes således henvisninger til olivendyrkning og til fremstilling og eksport af olie, der går helt tilbage til det 13. århundrede, da øen hørte ind under kongeriget Aragonien. Olivenolien var i midten af det 15. århundrede et produkt, som jævnligt eksporteredes fra øen, specielt til den sydlige del af Frankrig. I det 16. århundrede udviklede olivendyrkningen sig, og fremstillingen af olie udgjorde i en lang periode den vigtigste indtægtskilde for mange landbrugsbedrifter på Mallorca, som ofte selv rådede over en oliemølle. Udviklingen inden for olivendyrkningen gik især hurtigt på den sydlige del af øen. I begyndelsen af det 16. århundrede tegnede tienderne for olie sig for 10 % af de samlede tiender, kun overgået af hvede og byg. I det 17., 18. og 19. århundrede spillede olien en central rolle for øens økonomi, både fordi den udgjorde en vigtig bestanddel af indbyggernes kost, og fordi den eksporteredes og anvendtes ved naturaliehandel.

I et af de dokumenter, der bedst beskriver traditionerne og daglivet på Mallorca, "Die Balearen in Wort und Bild geschildert", som blev skrevet af ærkehertug Luís Salvador af Østrig under dennes ophold på øen i det 19. århundrede, blev den mallorcinske jomfruolies høje kvalitet fremhævet. Dette skete igen i anden halvdel af det 19. århundrede, da en mallorcinsk olivenolie på verdensudstillingen i Barcelona i 1888 blev tildelt sølvmedaljen af en internationalt sammensat jury.

De nævnte henvisninger viser, at Mallorca og olivenolie hører tæt sammen. De gør det også muligt at slå fast, at de traditionelle olivenlunde på øen er ca. 500 år gamle, idet der ikke er kendskab til alvorlige skadedyrsangreb eller brande, som skulle have gjort det nødvendigt generelt at plante nye træer. Olivenlundene er så fast en bestanddel af landskabet på Mallorca, at de i henhold til folketroen er tusindårige.

Naturmæssig

Jordbundens egenskaber, det kuperede landskab, den uregelmæssige nedbør og de mallorcinske olivenlundes høje alder gør, at produktionen af oliven på øen er lille. Olivenlundenes alder bidrager til at give den mallorcinske olie sit særpræg i forhold til olie produceret andre steder. Hertil kommer, at øens klima bevirker, at olivenerne høstes tidligere her end andre steder.

Alle disse faktorer sammenholdt med de olivensorter, som findes på Mallorca, gør, at der kan fremstilles olier med varierende organoleptiske egenskaber. Typen dulce fremstilles med oliven, der begynder at blive modne og skifte farve, og den udmærker sig især ved at være mild og rund og uden pikante eller bitre smagsnuancer. Frutado-olien fremstilles af grønne oliven, og dens smag er bitter og pikant.

Det skal bemærkes, at olivenolieproduktionen er den vigtigste landbrugsproduktion visse steder på Mallorca som f.eks. i Serra de Tramuntana. Denne aktivitet har gjort det muligt at bevare og beskytte miljøet og herved at undgå ørkendannelse og erosion samtidigt med, at den har medvirket til at forme et af Mallorcas mest typiske landskaber.

4.7. Kontrolinstans Navn: Dirección General de Agricultura (Consejería de Agricultura y Pesca de les Illes Balears)

Adresse: Calle Foners, 10

E-07006 Palma de Mallorca.

La Direccíon de Agricultura, som er det ansvarlige organ inden for kvalitetsbetegnelser for Comunitat Autónoma de les Illes Balears, varetager midlertidigt kontrolopgaverne, indtil tilsynsrådet for den beskyttede oprindelsesbetegelse DOP "Aceite de Mallorca" er bragt i overensstemmelse med standard EN-45011.

4.8. Mærkning: Etiketter og kontroletiketter er påtrykt Denominación de Origen Aceite de Mallorca.

Olivenolie med beskyttet oprindelsesbetegnelse sælges i emballage, der er forsynet med en garantietiket eller en kontroletiket, der er nummereret og udstedt af tilsynsrådet. Etiketterne skal påsættes i aftapningsvirksomhederne i overensstemmelse med de normer, der er fastsat af tilsynsrådet og altid således, at de ikke kan genbruges.

Forarbejdningsvirksomhedernes egne etiketter, som anvendes til BOB-olier, skal være forsynet med en tydelig angivelse af deres BOB-registreringsnummer samt de oplysninger, der generelt kræves i den gældende lovgivning.

4.9. Krav i nationale bestemmelser - Ley 25/1970, de 2 de diciembre, Estatuto de la viña, del vino y de los alcoholes (lov om vindyrkning, vin og alkohol).

- Decreto 835/1972, de 28 de marzo, Reglamento de la Ley 25/1970(gennemførelsesdekret til ovennævnte lov).

- Orden de 25 de enero de 1994, por la que se precisa la correspondencia entre la legislación española y el reglamento de la (CEE) n° 2081/92, en materia de denominaciones de origen e indicaciones geográficas protegidas de productos agrícolas y agroalimentarios (bekendtgørelse om sammenhæng mellem den spanske lovgivning og forordning (EØF) nr. 2081/92).

- Real Decreto 1643/1999, de 22 de octubre, por el que se regula el procedimiento para la tramitación de las solicitudes de inscripción en el Registro Comunitario de Denominaciones de Origen Protegidas y de la Indicaciones Geográficas Protegidas (kongeligt dekret om ansøgninger om optagelse i EU-registeret for beskyttede oprindelsesbetegnelser og beskyttede geografiske betegnelser).

EF-nummer: ES/00263/2002.11.08.

Dato for modtagelse af den fuldstændige ansøgning: 4. juni 2003.